
¿Una fàbrica de títols o una pedrera de persones?

Quan l'Izan, un adolescent promesa del futbol d'un institut públic d'un barri dels anomenats perifèrics de Barcelona, fa els seus presumptes passis amb la bimba per l'escenari, la síndrome Lamine Yamal és fa inevitable.


Quan Adri, un professor nouvingut, segurament interí, amb criteris pedagògics heretats de la vella escola activa intenta fer entendre la llei de Newton a l'Izan, la lluita d'una sèrie de professionals de l'ensenyament que topen amb la burocràcia i els plans obsolets també es fa inevitable.


Quan la Mònica, la directora de l'institut, es prepara per enregistrar una entrevista arran d'un premi que el centre ha rebut pel seu projecte escolar, es fa inevitable la feina amagada i silenciada de molts equips de professorat que treballen dia a dia contracorrent.


Quan la Teresa, la professora de llengua més veterana, entra en joc per qüestionar l'aprovat que sembla que podria tenir l'Izan malgrat el seu absentisme a les classes i la falta greu d'haver copiat uns treballs, el dilema d'una bona part del professorat sobre si formen persones o els llancen a la paperera també es fa evident.


I quan la mare de l'Izan s'entrevista amb la directora de l'institut perquè necessita un paper que justifiqui a l'avançada que el seu fill aprovarà el curs, perquè el club de futbol el pugui contractar, és quan més salta a la vista el fenomen Lamine Yamal i la síndrome, no de Newton, sinó la del barri de Rocafonda que és el paradigma de l'oportunitat de sortir de la migradesa de l'infern per tocar el cel de la riquesa.


Tot això i una mica més és el que hi ha en aquesta comèdia, que amaga subtilment la tragèdia de la societat del segle XXI: la vida de segons quins barris; les okupacions d'habitatges;  l'existència de les màfies de falsificació de productes de luxe; la venda precària dels mercats ambulants, anomenats popularment “mercadillos”; la mirada d'una jove influencer, que diu que fa més o menys de periodista, sobre el paper de l'institut en un barri, no conflictiu, sinó complex, que queda més fi; els prejudicis de les classes benestants sobre les classes vulnerables; la presència dels mossos o no als instituts; les vagues de l'ensenyament...


L'autora i actriu Eu Manzanares (Santa Coloma de Gramenet, 1985) ha posat —ni que sigui per atzar— el dit a la nafra, amb l'obra «Primera llei de Newton», en un moment que l'ensenyament viu una de les èpoques més convulses de la seva història moderna, amb manifestacions al carrer, vagues permanents i vagues anunciades, informes PISA que qüestionen el sistema, saturació d'aules, dèficit de professionals, acumulació de feines extres o alteracions constants de grups amb entrades d'alumnat nouvingut amb precarietat pel que fa a les aules d'acollida.


Però no és només el contingut allò que crida i cridarà encara més els espectadors a veure aquesta comèdia carregada d'humor i de lletra reflexivament menuda —que sembla que vagi de bracet amb una altra comèdia sobre els criteris del sistema educatiu, «Una bufetada a temps», de Marta Buchaca, que ara fa repicó al Teatre Goya després de fer temporada d'estrena també a La Villarroel— sinó que també és i serà un reclam el seu repartiment, un sextet que el director argentí, establert gairebé aquí, Nelson Valente (Buenos Aires, 1971), ha espremut un a un cadascun dels personatges fent que cap d'ells deixi d'evolucionar fins al retomb final, contradint, esclar, la presumpta inèrcia estàtica de la llei de Newton que, en el fons, el que ve a dir, també en lletra menuda, és que tot allò que es manté inalterable es pot accionar si s'utilitza una força que ho remogui.


I això és precisament el que passa en la trama de «Primera llei de Newton», d'Eu Manzanares. Tot es remou perquè la força acaba superant la inèrcia. Una força i una inèrcia que fan que cadascun dels personatges excel·leixi en la interpretació.


L'actriu Anna Sahun, com a directora del centre, que passa de la serenitat al renec. L'actriu Rosa Gàmiz, que és el corcó i la veu de la consciència d'una professió que ha deixat de ser el que era i que veu constantment qüestionada la seva autoritat i, a vegades, la seva integritat. L'actor Dafnis Balduz que reflecteix la tenacitat d'una generació de professorat que es debat entre ajudar o sentenciar persones. L'actriu Lua Amat, la jove influencer que passa de la banalitat inicial a la sensació terrorífica de la por ambiental del barri i l'institut que ha trepitjat. L'actriu Sara Diego —que ja formava part d'«Una bufetada a temps» i que allà ha estat substituïda per l'actriu Clara de Ramon— que destaca novament aquí amb una versatilitat admirable en el paper de la mare de l'Izan, energia i feblesa a la vegada, i amb un registre d'argot lingüístic que reflecteix una realitat molt ben aconseguida.


I finalment el jove actor Max Vilarrasa, l'Izan de la bimba que fomenta la síndrome Lamine Yamal, i que, format com ha estat, a més d'interpretació, en disciplines de hip-hop, acrobàcia o claqué, fa que l'obra «Primera llei de Newton» es converteixi també en un espectacle no només per a professionals de l'ensenyament i pares i mares angoixats pel futur dels seus plançons sinó en una obra per a tots els públics —que seran molts i que l'aplaudeixen amb l'auditori dempeus— i, molt especialment també, per a adolescents que conviuen tot el curs en un dels molts centenars d'instituts catalans que es debaten dia a dia entre ser o no ser una fàbrica de títols o una pedrera de persones.

Andreu Sotorra, Clip de Teatre, 10 juliol 2026
Una magnífica comèdia sobre ser estricte o ser permissiu


La primera llei de Newton és l’enunciat científic de la immobilitat d’un objecte si no hi ha una força que l’empeny. Passa amb els objectes i també amb les nostres vides i amb la política, perquè si no hi ha qui empeny canvis reals les coses segueixen com estan.

Això és el que explica l'Adri (Dafnis Balduz) al seu alumne Inza (Max Villanueva) en la nova obra d’una autora, Eu Manzanares (La conveniència, Cau), que "mira el món des de baix, amb ironia, ràbia i tendresa". Tot això ho trobem en aquesta magnífica comèdia sobre els conflictes als quals es veuen avesats els professors d’un institut conflictiu (o hem de dir de gran complexitat) en una barriada conflictiva (o hem de dir zona d’atenció preferent). Els docents hauran d'escollir entre ser estrictes o ser permissius.

L'Inza no és un bon estudiant, però sí que és un molt bon futbolista, i el vol fitxar un equip professional. Per accedir al somni que podria resoldre la vida del noi i de la seva mare, necessita haver aprovat l'ESO. I ho té difícil. Han descobert que el noi ha copiat els treballs. La bona disposició del jove i novell professor Adri, que creu en la camaraderia amb els alumnes, es confronta amb les maneres més estrictes i la saviesa que dona la veterania d’una professora amb trenta anys d’experiència (Rosa Gàmiz). També amb la preocupació de la directora (Anna Sahun) per com es pot veure afectat el seu projecte educacional innovador, que acaben de premiar. Tots tres han de bregar amb la mare del noi (Sara Diego), una supervivent que no entén de regles, i amb una presumpta periodista jove i pija (Lua Amat).  

La comèdia busca, i troba, l’equilibri entre l’humor que imprimeix la viva direcció de Nelson Valente i la serietat dels conflictes que es plantegen. És un equilibri que frega l’excés però que no es depassa, especialment en el paper de la mare. Sara Diego li dona una lluminosa vitalitat que recull aplaudiments espontanis del públic. També cal destacar la interpretació de la professora veterana de Rosa Gàmiz, igualment aplaudida quan es posa realista i pessimista. Dafnis Balduz exhibeix la seva meticulositat i Lua Amat s’encarrega del paper més patètic i més estripat, que defensa amb absoluta credibilitat. Molt autèntic Max Villanueva exhibint ràbia. Un èxit, ben segur, i molt merescut.

Santi Fondevila, ARA, 10 juliol 2026
La conflictivitat li marca un gol a la complexitat


De vegades hi ha casualitats que semblen rigorosament planificades encara que no ho siguin. I la casualitat ha volgut que amb ben poc temps de diferència s’hagin estrenat a La Villarroel dues notables comèdies a tocar del drama que posant-li dosis considerables d’humor, s’apropen a un tema tan seriós i tan preocupant com ara ho és el tema de la crisi que viuen el nostre sistema educatiu, els seus models i referents, i els nostres centres d’ensenyament.


¿Voleu encara més casualitats? Resulta que tots dos textos han arribat a La Villarroel just quan la crisi més o menys latent s’ha visualitzat de forma més patent que mai, i amenaça amb un inici del proper curs escolar que com a mínim caldrà qualificar com a calent, fins i tot si han desaparegut les onades de calor estiuenques i ha baixat la temperatura dels termòmetres.


Però mentre les ara buides aules es preparen per rebre la nova tongada de vagues dels professionals del tema, de moment tenim l’oportunitat de gaudir d’aquests dos textos excel·lentment escenificats, perquè a la recent estrenada Primera llei de Newton, la nova obra d’Eu Manzanares que és potser també la millor seva, cal afegir el retorn (aquest cop, a l’escenari del Goya) de Una bufetada a temps, aquell altre també ben brillant text signat per Marta Buchaca ja comentat al seu moment. Un programa doble com per no deixar-lo escapar, vaja!


Però el que toca ara es desplaçar-se cap el centre d’ensenyança situat a una zona conflictiva del nostre entorn metropolità que acaba de ser guardonat amb un prestigiós premi gràcies al seu valent projecte educatiu. I ara me n’adono que, amb les presses, he utilitzat una paraula inadequada que us demano que esborreu ràpidament de la vostra memòria. Parlar d’una zona conflictiva o d’un centre educatiu conflictiu està del tot fora de lloc, porta a l’etiquetatge erroni! La paraula “conflictivitat”, si voleu fer un ús políticament correcte del llenguatge, ha de ser substituïda de seguida per la paraula “complexitat”, que defineix amb termes molt més ajustats i molt menys agressius allò que ens podem trobar tan a l’interior d’aquest centre educatiu com al seu voltant.


¿Ho heu fet? ¿Heu esborrat ja del vostre cap la paraula incorrecta? Doncs llavors ja podem anar coneixent tant els tres docents del centre que ben aviat hauran de prendre una decisió diguem també que força complexa, com la molt entusiasta i una mica massa naïf influencer (i cosina del més “progre” integrant del trio de docents, dit sigui de pas) que es disposa a enregistrar unes entrevistes destinades a difondre el bon rotllo que es respira a tan modèlica escola, com el noi convertit en la jove promesa futbolística que fa virgueries amb la pilota, com la mare del futboler nen prodigi que necessita urgentment aquella mena de certificat escolar exigit pels clubs esportius que van a la caça de talents.


I si, encara que defugiu la conflictivitat (vade retro!), no us fa por la complexitat, us puc garantir que dintre de les aules d’aquest centre o al seu mateix pati, en trobareu tanta com vulgueu. Tan complexes són les raons que tenen cadascun d’aquests personatges per prendre o no prendre segons quines decisions, o per exigir que els altres les prenguin, que sovint ens podem trobar que en una mateixa escena passem com si res de donar-li la raó a un, a creure que és el seu contrincant qui va carregat de raó.


Tot plegat, mentre el profe que ha creat una especial complicitat amb aquest alumne que tot just iniciar-se l’obra ja ens fa una exhibició de les seves aptituds, li recorda al noi i ens recorda a tots nosaltres (jo, francament, no la tenia massa fresca) aquella primera llei de Newton segons la qual tot cos tendeix cap a la inèrcia que l’impel·leix a restar immòbil o a seguir fent el que ja estaven fent, tret que una força exterior actuï sobre ell.


I evidentment, tant la primera com les altres dues lleis de Newton que també surten a col·lació al llarg del text, operen com a metàfores, capaces d’adquirir elles mateixes un paper com a força exterior que trenca la inèrcia en la qual s’ha instal·lat el cos. ¿És possible posar en marxa una dinàmica que capgiri certes inèrcies ben instal·lades ja en la nostra complexa (no pas conflictiva, si us plau!) realitat?


I ara, que ningú s’esveri: no cal tenir cap noció de física per gaudir plenament d’aquesta comèdia implacable que, a mesura que avança, va deixant damunt dels pupitres totes les paradoxes, contradiccions, carrers sense sortida o sortides falses a les quals s’enfronten dia a dia tant el cos docent, com l’alumnat, com la progènie d’aquest alumnat. De vegades, instal·lant-se en un territori defensiu que no permet la comunicació. Sovint, havent d'assumir decisions legislatives, noves normatives o mecanismes burocràtics poc sensibles amb aquest dia a dia ple de dificultats. En ocasions, enfrontant-se a aquelles posicions que des de la idealització o des de l’aposta ideològica desdibuixen uns imprescindibles rols d’autoritat o no en volen saber res de la creixent agressivitat que es detecta en l’entorn escolar. O que, per contra, la volen magnificar per treure’n redit polític, que també això abunda.


Per defensar cadascuna d’aquestes posicions, las molt hàbil direcció de Nestor Valente compta amb un ben sòlid equip interpretatiu: per ordre de veterania, en aquesta escola ens hi trobem Rosa Gamiz (ben tipa ja d’anar jugant amb els eufemismes per tal de seguir tapant sota la catifa les evidències i les mancances), Anna Sahun (la senyora directora, molt conscient dels equilibris que cal fer per evitar que tot se’n vagi en orris), Dafnis Balduz (el profe enrotllat que potser de vegades no sap marcar límits entre el docent i el col·lega), Sara Diego (tota una mare coratge dels mercat ambulants que no sempre venen mercaderies del tot legals), Lua Amat (una bona demostració del que pot passar quan una influencer juga a fer de periodista) i Max Vilarrasa (la prometedora revelació interpretativa i futbolera de l’espectacle).


L’humor (que de vegades deixa de ser-ho), enlloc de diluir les punyents preguntes potser sense resposta possible que van sortint al pas a mesura que les coses es posen més tenses, aconsegueix que aquestes se’ns mostrin amb tota la seva complexitat, per seguir emprant el terme més adient. Tot i que arribats a cert punt i mentre els carrers comencen a cremar (i no precisament per les altes temperatures) cal deixar-se d’eufemismes, com diria la Gamiz: t’ho miris com t’ho miris estem ficats en un escenari ben conflictiu!
Ramon Oliver, Recomana, 15 juliol 2026
Coses que cal dir


La primera llei de Newton diu que un cos tendeix a mantenir el seu estat mentre no hi actuï una força capaç de modificar-lo. Eu Manzanares parteix d’aquesta idea per parlar, a Primera llei de Newton que s’ha estrenat a La Villarroel, de les persones a qui el sistema nega qualsevol possibilitat real de canvi. No són al marge perquè ho hagin escollit, sinó perquè les estructures que haurien de protegir-les passen de llarg. Primera llei de Newton es pregunta fins a quin punt l’educació pot convertir-se en aquesta força transformadora i què passa quan fins i tot els docents més benintencionats xoquen contra una maquinària massa sovint construïda únicament per preservar els privilegis dels qui ja els tenen.


Manzanares aborda una realitat molt complexa des d’una mirada polièdrica i molt encertadament evita repartir culpes i raons d’una manera massa còmoda. Un text militant però no maniqueista, que parla de les possibilitats i els límits de l’educació, de la legitimitat de desafiar un sistema injust, de la precarietat, de la banalitat (per no dir imbecilitat) dels influencers i d’una societat que converteix la desigualtat en una responsabilitat individual.

Tot està molt ben imbricat en un argument intel·ligent i molt ben construït, encara que el punt de partida resulti una mica inversemblant o, com a mínim, poc reconeixible dins del sistema educatiu català. Això resta una mica de veritat immediata al conjunt, però no invalida la força de tot allò que el text posa damunt de l’escenari i el mestratge que l’autora demostra a l’hora de teixit un argument complex tot fent-lo interessant i dramatúrgicament impecable.


El repartiment defensa el material que te entre mans amb una convicció absoluta. Tots els intèrprets saben què estan dient i aconsegueixen que els personatges siguin creïbles fins i tot quan el text s’acosta més a la proclama. La solidesa interpretativa és col·lectiva i seria injust destacar ningú. Totes i tots estan extraordinàris i plens de veritat fins i tot en aquells casos en què el retrat es més histriònic.


Nelson Valente aposta per una direcció basada en la simultaneïtat, amb els actors gairebé sempre presents i un joc discret de teatre dins del teatre. L’opció aporta continuïtat i quotidianitat, encara que tampoc no modifica substancialment el sentit del text. Més discutible és la sensació de repetició que provoca l’espai de La Villarroel: la disposició de la sala condiciona tant les escenografies que muntatges molt diferents acaben assemblant-se massa. I Primera llei de Newton no és una excepció.


Primera llei de Newton és una obra militant i no ho dissimula. En alguns moments, especialment a la segona part, el públic aplaudeix no tant la interpretació, que probablement també, com les idees que els personatges formulen en veu alta com en una espècie de catarsi rotllo algú-ho-havia-de-dir. Perquè el muntatge diu coses que cal dir i les diu amb la contundència amb què tots les pensem.


Estrenada en plena temporada d’estiu, aquesta producció mereix una vida llarga perquè, quan el teatre diu tot el que diu Primera llei de Newton, deixa de ser només entreteniment o fins i tot reflexió per convertir-se en una absoluta necessitat.

Carles Sabater, Recomana, 20 juliol 2026
Lúcid retrat de l’educació clàsica en temps de la física quàntica

Eu Manzanares ha topat amb la realitat (probablement adulterada per l’esperpent de Valle-Inclán) del seu institut de suburbi barceloní. Arriba coincidint a la cartellera, pràcticament amb la trama d’Una bufetada a temps de Marta Buchaca (situat en una escola d’infantil, a Gràcia, o a l’Eixample), o el cas de teatre documental de Nascuts lliures, de La Conquesta del Pol Sud.

L’autora i directora escriu des del seu extrarradi. No el romantitza (com sí que es pot intuir a Los guapos, de David Trueba). Més aviat, el porta a l’extrem per aconseguir que esclati amb potència més alta: Es distancia del realisme per donar major contrast a la conversa de l’aula de professors. A Lo nuestro jugava a una ficció domèstica, al menjador de casa seva. A Nessun Dorma, s’inspirava en el fet real de l’àvia que anava a què l’extraiessin sang a canvi d’aliment. Tal com raja.


Si Josep Maria Miró va fer servir El principi d’Arquimedes per detectar les conseqüències de sobreprotecció familiar en l’interior de l’aigua, ara Eu Manzanares es refereix a la desigualtat d’oportunitats, que es demostra amb la llei de la força i la inèrcia de Newton. Primera Llei de Newton és una metàfora implacable: Allò que no rep una força es quedarà estàtic en el seu lloc. Una llei palmària que l’ascensor social prova d’activar en centres amb mestres vocacionals des de la transició (avui, també hi haurà professors amb aquella militància, però la burocràcia i la desconfiança social cap al món educatiu els manté lligats de mans). És una comèdia de riallada amarga.


L’espectacle és rodó i funciona com un rondo de futbol, en què els personatges es van passant el relat i els posicionaments, aparentment inequívocs, mostren les seves esquerdes. L’energia no és d’anada i vinguda, sinó que avança, com qui fa una paret amb la pilota per anar esquivant adversaris. L’espai de defensa, de seguida, es comprova que és el lloc més vulnerable i que guanya qui sap jugar millor les seves cartes, encara que no siguin les que podríem dominar el joc. Sara Diego és la puta ama del mercadet que faria que Dolce & Gabbana demanessin disculpes per existir. Max Vilarrasa és un fill que ha après l’estratègia de víctima i treu la ràbia com a element de supervivència. Anna Sahun vol ser la directora satisfeta i humil en rebre un premi, però que debat si pot transigir. Com ho fa la profe dels pronoms febles, Cristina Gàmiz: infranquejable i patidora alhora. Dafnis Balduz, professor col·lega, cau de quatre grapes en la seva buidor. I Lua Amat és una ingènua tiktoker en any sabàtic. És el contrast que trenca amb la contundència dels debats profunds i la que respon a la por i el wokisme de la platea.


Manzanares descriu, a partir de la ficció, una realitat sobre l’educació en els barris maleïts, perquè fan baixar la mitjana de l’informe PISA (quan aconsegueixen completar el protocol des del Departament d’Educació). La societat sempre va per darrere de la realitat. Perquè avui, la física clàssica s’ha vist superada per la quàntica: la que qüestiona tota mena de fórmules demostrables amb el dubte que, si les condicions ambientals varien, també ho pot fer el resultat final.

Jordi Bordes, Recomana, 27 juliol 2026

